Informácia o  systéme finančných tokov záručnej sekcie Európskeho poľnohospodárskeho usmerňovacieho a záručného fondu

Obsah
											         Strana 
Úvod
1. Podpora zo záručnej sekcie Európskeho poľnohospodárskeho usmerňovacieho 
    a záručného fondu .........................................................................................................1	
2. Záväzky a platby z EÚ ..................................................................................................2 
3. Finančné plánovanie vo vzťahu k Štátnej pokladnici ...................................................4
4. Programové rozpočtovanie ...........................................................................................5
5. Systém finančných tokov pre rozvoj vidieka.......... ......................................................5
6. Systém finančných tokov pre trhovo orientované výdavky a priame platby.................6
6.1 Predfinancovanie trhovo orientovaných výdavkov a priamych platieb.......................8
7. Systém účtov..................................................................................................................8

Zoznam príloh

Príloha č. 1: Systém finančných tokov 
Príloha č. 2: Vzory hlásení zasielaných Slovenkou republikou prostredníctvom  Pôdohospodárskej platobnej agentúry Európskej komisii
Príloha č. 3: Týždenné hlásenie o výdavkoch financovaných záručnou sekciou EAGGF
Príloha č. 4: S4 – Hlásenie na konci mesiaca o výdavkoch financovaných záručnou sekciou EAGGF
Príloha č. 5: S1- Výdavky za mesiac
Príloha č. 6: Tabuľka T104
Príloha č. 7: Tabuľka T103
Príloha č. 8: Tabuľka T101
Príloha č. 9: Tabuľka S9
Príloha č. 10: Tabuľka S10
Príloha č. 11: Tabuľka T105
Príloha č. 12: Tabuľka T108
Príloha č. 13: Tabuľka T109

1.	Podpora zo záručnej sekcie Európskeho poľnohospodárskeho usmerňovacieho           a záručného fondu (ďalej len „záručná sekcia EAGGF“)    
Príjmy v oblasti poľnohospodárstva hradené zo záručnej sekcie EAGGF budú smerovať do nasledovných oblastí:
•	Trhovo orientované výdavky: Exportné výdavky k poľnohospodárskej produkcii, ktorá bola exportovaná do krajín mimo Európskej únie (ďalej len „EÚ) a výdavky na stabilizáciu trhu poľnohospodárskej produkcie. 
•	Priame platby: dotácie na zachovanie poľnohospodárskej produkcie podľa vopred stanovených výrobných kvót. Dotácie z EÚ budú poskytované na úrovni 25/30/35 % priemeru EÚ 15 v rokoch 2004, 2005 a 2006 s ročným oneskorením ich vyplácania z EÚ. 
•	Rozvoj vidieka: dotácie v prevažnej miere smerujúce na kompenzáciu poľnohospodárov hospodáriacich na pôde v poľnohospodársky znevýhodnených oblastiach,  v oblastiach s environmentálnymi obmedzeniami, podpora agro–environmentálnych opatrení, zalesňovanie, podpora odbytových organizácií výrobcov a samozásobiteľských fariem. Zároveň Slovenská republika poskytne poľnohospodárom, ktorí splnili podmienky na získanie „doplnkových vnútroštátnych priamych platieb“ alebo pomoci podľa článku 1c Nariadenia  Rady č. 1259/1999/ES príspevok z plánu rozvoja vidieka. Jedná sa o dočasnú podporu osobitnej povahy, ktorú možno poskytnúť v rokoch 2004-2006. Slovenská republika ako členský štát sa rozhodla pre ročnú sadzbu na presun vo výške 25%/20% a 15% z ročného záväzku v rokoch 2004/2005 a 2006. 
•	Finančné príspevky na špecifické veterinárne opatrenia, inšpekčné opatrenia v oblasti veterinárstva a programy pre likvidáciu a sledovanie chorôb zvierat ako aj opatrenia týkajúce sa zdravia rastlín.
•	Opatrenia, ktorých účelom je poskytovať informácie o Spoločnej poľnohospodárskej politike a niektoré činnosti týkajúce sa vyhodnocovania opatrení financovaných záručnou sekciou EAGGF. 
Spolufinancovanie k prostriedkom zo záručnej sekcie EAGGF sa uskutočňuje zo štátneho rozpočtu, z výdavkov kapitoly Ministerstva pôdohospodárstva SR pre rozvoj vidieka na úrovni 25,12 % z očakávaného objemu finančných prostriedkov určených pre rozvoj vidieka zo záručnej sekcie EAGGF.
Pri trhovo orientovaných výdavkoch sa nevyžaduje národné spolufinancovanie, ale v prípade priamych platieb spolufinancovanie zahŕňa 5% medziročné navýšenie priamych platieb do vyrovnania úrovní priamych platieb v EÚ, ktoré predstavuje spolufinancovanie Slovenskej republiky do výšky oprávneného záväzku z rozpočtu EÚ na priame platby a bude uhradené EÚ až po roku prijatia oprávneného záväzku a národná vyrovnávacia platba, ktorá predstavuje nepovinné a voliteľné spolufinancovanie zo strany nových členských štátov pre dosiahnutie úrovne 55/60/65% priemeru EÚ v rokoch 2004, 2005 a 2006. 

2.	Záväzky a platby z EÚ  
Príspevok EÚ poskytovaný v rámci záručnej sekcie EAGGF na trhovo orientované výdavky, priame platby a rozvoj vidieka sa stanovuje ako ročný rozpočtový záväzok. Finančný rok pre záručnú sekciu EAGGF trvá od 16. októbra predchádzajúceho roka (n-1) do 15. októbra bežného roka (n). Výdavky za október sa vzťahujú na október, ak sú realizované v čase od 1. do 15. októbra a na november, ak boli realizované v čase od 16. do 31. októbra.
Základnou podmienkou uskutočnenia priamych platieb a trhovo orientovaných výdavkov z EÚ je predfinancovanie výdavkov z Pôdohospodárskej platobnej agentúry. Následné preplatenie finančných prostriedkov z EÚ sa uskutočňuje mesačne na základe výdavkov uskutočnených Pôdohospodárskou platobnou agentúrou najneskôr 3. pracovný deň druhého mesiaca nasledujúceho po mesiaci, v ktorom bola platba uskutočnená. 
Pre trhovo orientované výdavky platí pravidlo, že rozpočtové záväzky sa musia vyplatiť v tom istom finančnom roku, kedy boli prijaté. Pre priame platby platí časový posun  vzhľadom na časový harmonogram ich vyplácania a odlišnosť finančného roka pre záručnú sekciu EAGGF od kalendárneho roka.
V prípade priamych platieb je možné uskutočňovať platby zo strany Pôdohospodárskej platobnej agentúry konečným prijímateľom od 16.októbra do 30. apríla nasledujúceho kalendárneho roka za podmienky, že Európskou komisiou bude schválená schéma podpôr a zároveň budú platobnou agentúrou  uskutočnené kontroly stanovené Nariadením Európskej komisie č. 2419/2001/ES. V prípade nesplnenia daných podmienok sa budú platby zo strany Pôdohospodárskej platobnej agentúry uskutočňovať od 1. decembra do 30. apríla nasledujúceho kalendárneho roka.
Pri finančných prostriedkoch určených na rozvoj vidieka EÚ poskytuje zálohu po schválení Plánu rozvoja vidieka. Prevod tejto zálohovej platby Európskou komisiou (ďalej len „EK“) sa uskutoční v prvý deň mesiaca nasledujúceho po mesiaci schválenia Plánu rozvoja vidieka vo výške 12,5 % z priemerného ročného záväzku určeného počas programovacieho obdobia. Pre pristupujúce krajiny bude zálohová platba poskytnutá vo výške 23,33% z priemerného ročného záväzku. Následné preplatenie finančných prostriedkov z EÚ sa uskutočňuje mesačne na základe výdavkov uskutočnených Pôdohospodárskou platobnou agentúrou najneskôr 3. pracovný deň druhého mesiaca nasledujúceho po mesiaci, v ktorom bola platba uskutočnená. Finančné prostriedky určené pre rozvoj vidieka je možné vyplácať 2 roky po schválení záväzku (po uzatvorení  zmluvy s konečným prijímateľom). 
Vyplácanie finančných prostriedkov zo schváleného záväzku EÚ je v prípade trhovo orientovaných výdavkov a rozvoja vidieka priebežné (pre priame platby platí časový posun 1 rok, vzhľadom na časový harmonogram ich vyplácania a odlišnosť finančného roka)  podľa výdavkov uhradených členskými štátmi schválenými EK a po splnení nasledovných požiadaviek:
1.	Pôdohospodárska platobná agentúra oznámi EK (faxom alebo elektronicky) celkové výdavky realizované od začiatku mesiaca do konca predchádzajúceho týždňa. (Nariadenia Komisie č. 296/96/ES čl. 3) – tabuľka S 3 (príloha č. 3).
Ak daný týždeň zasahuje do dvoch mesiacov, tak musia byť vyhotovené a zaslané dve oznámenia.
2.	Každý mesiac sa musí zaslať konečné oznámenie o celkových realizovaných výdavkoch za príslušný mesiac a hlásenie o porovnaní týchto výdavkov s odhadmi z predchádzajúceho mesiaca.  V prípade zistenia podstatného rozdielu (nad 500 000 EUR na položku) medzi odhadmi vypracovanými na nasledujúce mesiace (podrobnejšie v bode 4) a výdavkami skutočne vzniknutými sa tieto rozdiely v prílohe musia zdôvodniť (tabuľka S 4 – príloha č. 4).
3.	Desiaty deň každého mesiaca Pôdohospodárska platobná agentúra oznámi EK (faxom alebo elektronicky) podrobné údaje o celkovej výške výdavkov podľa kapitol platnej nomenklatúry EK realizovaných v priebehu predchádzajúceho mesiaca. Oznámenie  týkajúce sa výdavkov realizovaných medzi 1. a 15. októbrom musí byť oznámené EK najneskôr 25. októbra príslušného roka (tabuľka S 1 – príloha č. 5). V prípade, že monitorovanie rozpočtu EÚ podlieha výnimočným podmienkam, EK môže požadovať podrobnejší rozpis až na položky (15 miest). 
4.	Pätnásty deň každého mesiaca Pôdohospodárska platobná agentúra musí zaslať EK elektronicky a v dvoch tlačených vyhotoveniach súbor dokumentov umožňujúci rezerváciu (platbu) výdavkov z rozpočtu EÚ realizovaných počas predchádzajúceho mesiaca. Súbor dokumentov umožňujúci rezerváciu výdavkov realizovaných medzi 1. a 15. októbrom musí byť predložený EK najneskôr 10. novembra (zaslaný najneskôr do 5. novembra).
Súbor dokumentov musí obsahovať:
(a)	výkaz vypracovaný Pôdohospodárskou platobnou agentúrou, rozpísaný podľa nomenklatúry rozpočtu EÚ a podľa druhu výdavkov (tabuľka T 104 – príloha č. 6), ktorý obsahuje:
-	výdavky realizované počas predchádzajúceho mesiaca, 
-	celkové výdavky realizované od začiatku finančného roka až do konca predchádzajúceho mesiaca,
-	množstvá (tony, hektolitre, hektáre, účtovné položky), na ktoré sa výdavky uvedené v predchádzajúcej zarážke vzťahujú a uvádzajú sa v podrobnej rozpočtovej nomenklatúre EÚ,
-	odhady výdavkov v súlade so zoznamom vypracovaným EK po diskusií vo Výbore EAGGF. Odhady sa môžu vzťahovať na:
	- bežný mesiac a  nasledujúce dva mesiace,
	- bežný mesiac, nasledujúce dva mesiace a do konca finančného roka.
(b)	výkaz zhrnutých údajov uvedených v písm. a) - (tabuľka T 103 – príloha č. 7);
(c)	prehľad zhody oznamovaných informácií (T 101 – príloha č.8 – porovnanie výdavkov (za mesiac) uvedených v T 104 a S1, prípadné rozdiely sa zdôvodňujú v hlásení S 8; 
(d)	účtovnú závierku , ktorej súčasťou sú výdavky vzťahujúce sa na verejné sklady (tabuľka S 9 – príloha č. 9);
Okrem uvedených častí dokumentu, ktorý sa zasiela mesačne, členský štát štvrťročne  zasiela EK:
a)	hlásenie o nezrovnalostiach, ktoré boli predmetom primárneho správneho alebo súdneho nálezu (podľa Nariadenia Rady č. 595/91/ES)/ tabuľka S10,  príloha č. 10/;
b)	hlásenie o čiastkach spätne získaných (podľa Nariadenia Rady č. 595/91/ES) rovné alebo vyššie ako 4 000 EUR – tabuľka S11;
c)	hlásenie o čiastkach spätne získaných (podľa Nariadenia Rady č. 595/91/ES) nižšie ako
      4 000 EUR – tabuľka S12;
d)	hlásenie o prebiehajúcich sporoch – tabuľka S13.
Dvakrát ročne sa EK zasiela:
a)	tabuľka obsahujúca výpis z knihy dlžníkov o identifikovaných dlžných čiastkach, ktoré nie sú zaznamenávané ku koncu apríla a ku koncu finančného roka vo vzťahu k záručnej sekcii EAGGF – (tabuľka T 105 – príloha č. 11);
b)	hlásenie ekokondicionalít – tabuľka T 106;
c)	hlásenie o modulácii – tabuľka T 107;
d)	tabuľky znázorňujúce stav o zadržaných čiastkach z priamych platieb a ich použití na špeciálne opatrenia rozvoja vidieka zo záručnej sekcie EAGGF (tabuľky T 108, T 109 – prílohy č. 12, 13); 
       Pôdohospodárska platobná agentúra zasiela EK každý rok k 30. 9. hlásenie S5 – o opatreniach Národného rozvojového plánu financovaných záručnou sekciou EAGGF. 
Pôdohospodárska platobná agentúra poskytuje EK raz ročne - najneskôr 10. februára nasledujúceho roka po konci účtovného obdobia ročné vyúčtovanie výdavkov (S6) spolu s informáciami potrebnými k vysporiadaniu účtov (rozdiely oproti mesačným podkladom), výkaz jednotlivých platieb a správy týkajúce sa mimoriadnych operácií a významných zmien (S7). 
 
3.	Finančné plánovanie vo vzťahu k Štátnej pokladnici
Ministerstvo financií SR postupuje pri realizácii výdavkov zo zdrojov EÚ podľa § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov, nakoľko prostriedky EÚ sú na osobitnom účte Ministerstva financií SR považované za mimorozpočtové prostriedky. Za prostriedky štátneho rozpočtu sú považované až po ich prevode na príjmové účty Pôdohospodárskej platobnej agentúry.
Ministerstvo financií  SR pri realizácii výdavkov z iných ako rozpočtových zdrojov nepredkladá Štátnej pokladnici rozpočet ani finančné plány, ale iba v systéme Štátnej pokladnice prostredníctvom aplikácie ManEx zadáva žiadosť o vstup do záväzku a žiadosť o realizáciu platby.
Pôdohospodárska platobná agentúra ako klient Štátnej pokladnice postupuje podľa § 8 zákona (č. 291/2002 Z. z.) o Štátnej pokladnici, pričom prostriedky EÚ sú považované za rozpočtové zdroje po ich pripísaní na príjmové účty Pôdohospodárskej platobnej agentúry.
Pôdohospodárska platobná agentúra vo vzťahu k Štátnej pokladnici plní nasledovné úlohy:
•	predkladá svoj rozpočet do 1 mesiaca po nadobudnutí účinnosti zákona o štátnom rozpočte;
•	v priebehu rozpočtového roka predkladá Štátnej pokladnici zmeny rozpočtu;
•	predkladá finančný plán realizácie výdavkov, ktorý zostavuje na dvanásť po sebe idúcich mesiacov v štruktúre podľa mesiacov a na tri po sebe idúce mesiace v štruktúre podľa týždňov a platnej rozpočtovej klasifikácie; 
•	predkladá finančný plán príjmov, v ktorom uvedie predpokladané obdobie pripísania peňažných prostriedkov na svoj účet v štruktúre podľa mesiacov a platnej rozpočtovej klasifikácie. 
	Lehoty, spôsob predkladania finančného plánu ako aj žiadosť o vstup do záväzku a žiadosť o realizáciu platby sú stanovené vo Výnose Ministerstva financií SR č. 688/2004-KM, ktorým sa vykonávajú niektoré ustanovenia zákona (č. 291/2002 Z. z.) o Štátnej pokladnici a o zmene a doplnení niektorých zákonov v znení neskorších predpisov. 

4.	Programové rozpočtovanie
Finančné prostriedky EÚ, prostriedky určené na spolufinancovanie zo štátneho rozpočtu sú zaradené do štruktúry programového rozpočtovania. Programové rozpočtovanie je systém založený na plánovaní úloh a aktivít vlády Slovenskej republiky v nadväznosti na jej priority a alokovanie disponibilných zdrojov do programov s dôrazom na výsledky a efektívnosť vynakladania rozpočtových prostriedkov. 
Spôsob zaradenia týchto prostriedkov do programov ustanovuje Metodický pokyn Ministerstva financií SR č. 5238//2004-42 na usmernenie programového rozpočtovania.
Výstup agregovaných údajov za trhovo orientované výdavky, priame platby a rozvoj vidieka – záručná sekcia EAGGF je zabezpečený použitím systému dvojitého kódovania v rámci Rozpočtového informačného systému. To znamená, že trhovo orientované výdavky, priame platby a opatrenia/ podopatrenia rozvoja vidieka budú mať pri tvorbe návrhu štátneho rozpočtu a pri sledovaní jeho realizácie okrem klasického kódu programového rozpočtovania aj špeciálny 7-miestny kód, ktorý umožní z Rozpočtového informačného systému vyselektovať výstupy výdavkov, resp. prostriedkov EÚ a spolufinancovania zo štátneho rozpočtu na spoločné programy SR a EÚ.

5.  Systém finančných tokov pre rozvoj vidieka
1. Platba z EK na osobitný (mimorozpočtový) účet Ministerstva financií SR: Platby finančných prostriedkov určených pre rozvoj vidieka  v zmysle zákona č. 303/1995 Z. z. o rozpočtových pravidlách v znení neskorších predpisov sú prevedené na osobitný (mimorozpočtový) účet Ministerstva financií SR pre rozvoj vidieka vedený v EUR,  v Štátnej pokladnici.  
EK po odsúhlasení prevedie (refunduje) finančné prostriedky najneskôr tretí pracovný deň druhého mesiaca nasledujúceho po mesiaci v ktorom bola platba realizovaná. Prvý prevod finančných prostriedkov sa uskutoční tretí pracovný deň mesiaca po schválení Plánu rozvoja vidieka do výšky zálohovej platby čo predstavuje 23,33% z priemerného ročného záväzku.
K prevodu prostriedkov z EK na osobitný (mimorozpočtový) účet Ministerstva financií SR  dochádza na základe hlásení o skutočne vynaložených prostriedkoch, ktoré zasiela Pôdohospodárska platobná agentúra EK a v kópii Ministerstvu financií SR do 15. dňa mesiaca nasledujúceho po mesiaci, v ktorom boli platby realizované a súčasne požiada EK o ich refundáciu. Hlásenia výdavkov realizovaných medzi 1. a 15. októbrom musí Pôdohospodárska platobná agentúra predložiť EK najneskôr do 10. novembra. 

2. Prevod prostriedkov z osobitného (mimorozpočtového) účtu Ministerstva financií SR na príjmový účet Pôdohospodárskej platobnej agentúry:  
  - Ministerstvo financií SR ihneď po prevode finančných prostriedkov z EK prostredníctvom Štátnej pokladnice prevedie prostriedky určené na rozvoj vidieka z osobitného (mimorozpočtového) účtu  Ministerstva financií SR pre rozvoj vidieka na príjmový účet Pôdohospodárskej platobnej agentúry vedený v Štátnej pokladnici, v SKK. 
  - Ministerstvo financií SR postupuje podľa § 10 zákona NR SR č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov, nakoľko prostriedky EÚ sú na osobitnom účte Ministerstva financií SR považované za mimorozpočtové prostriedky a  prostriedkami štátneho rozpočtu sa stávajú až po ich pripísaní na príjmový účet Pôdohospodárskej platobnej agentúry. 
Suma prostriedkov v EUR prevádzaná z osobitného (mimorozpočtového) účtu Ministerstva financií SR na príjmový účet Pôdohospodárskej platobnej agentúry sa prepočíta na SKK na základe mesačného kurzu ECB platného v predposledný pracovný deň mesiaca predchádzajúceho mesiacu pre ktorý sa kurz stanovuje. 
3. Prevod z výdavkového účtu Pôdohospodárskej platobnej agentúry na účet konečného prijímateľa: Na základe vykonanej finančnej kontroly a schválenia rozhodnutia o poskytnutí pomoci, ktoré konečný prijímateľ predkladá v jednom origináli Pôdohospodárskej platobnej agentúre prostredníctvom Štátnej pokladnice prevedie prostriedky EÚ a prostriedky určené na spolufinancovanie v súlade s § 8 zákona NR SR č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov  konečným prijímateľom z výdavkového účtu Pôdohospodárskej platobnej agentúry vo forme transferu na osobitný účet konečného prijímateľa v komerčnej banke. Prevod finančných prostriedkov sa uskutoční v SKK. 
V prípade nevyčerpania finančných prostriedkov rozvoja vidieka (prostriedky EÚ a  spolufinancovania zo štátneho rozpočtu) v príslušnom rozpočtovom roku sa bude postupovať v súlade so zákonom o rozpočtových pravidlách. 
Schéma finančných tokov pre rozvoj vidieka viď. príloha č. 1.
6.  Systém finančných tokov pre trhovo orientované výdavky a priame platby
1. Platba z EK na osobitný (mimorozpočtový) účet Ministerstva financií SR: Platby finančných prostriedkov určených pre trhovo orientované výdavky a priame platby v zmysle zákona č. 303/1995 Z. z. o rozpočtových pravidlách v znení neskorších predpisov sú prevedené na osobitný (mimorozpočtový) účet  Ministerstva financií SR pre trhovo orientované výdavky a priame platby vedený v EUR, v Štátnej pokladnici. 
K prevodu prostriedkov z EK na osobitný (mimorozpočtový) účet Ministerstva financií SR  dochádza na základe hlásení o skutočne vynaložených prostriedkoch, ktoré zasiela Pôdohospodárska platobná agentúra EK a v kópii Ministerstvu financií SR do 15. dňa mesiaca nasledujúceho po mesiaci v ktorom boli platby realizované a súčasne požiada EK o ich refundáciu. Hlásenia výdavkov realizovaných medzi 1. a 15. októbrom musí Pôdohospodárska platobná agentúra predložiť EK najneskôr do 10. novembra. 
EK po odsúhlasení prevedie (refunduje) finančné prostriedky najneskôr tretí pracovný deň druhého mesiaca nasledujúceho po mesiaci v ktorom bola platba realizovaná.
2. Prevod prostriedkov z osobitného (mimorozpočtového) účtu Ministerstva financií SR na príjmový účet Pôdohospodárskej platobnej agentúry: 
  - Ministerstvo financií SR ihneď po prevode finančných prostriedkov z EK prostredníctvom Štátnej pokladnice prevedie prostriedky určené na trhovo orientované výdavky a priame platby z  osobitného (mimorozpočtového) účtu Ministerstva financií SR pre trhovo orientované výdavky a priame platby na príjmový účet Pôdohospodárskej platobnej agentúry v Štátnej pokladnici vedený v SKK. 
  - Ministerstvo financií SR postupuje podľa § 10 zákona NR SR č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov nakoľko prostriedky EÚ sú na osobitnom účte Ministerstva financií SR považované za mimorozpočtové prostriedky a  prostriedkami štátneho rozpočtu sa stávajú až po ich pripísaní na príjmový účet Pôdohospodárskej platobnej agentúry. 
Suma prostriedkov v EUR prevádzaná z osobitného (mimorozpočtového) účtu Ministerstva financií SR na príjmový účet Pôdohospodárskej platobnej agentúry sa prepočíta na SKK na základe mesačného kurzu ECB platného v predposledný pracovný deň mesiaca predchádzajúceho mesiacu pre ktorý sa kurz stanovuje. 

3. Prevod z účtu Pôdohospodárskej platobnej agentúry na účet konečného prijímateľa:
A) Prevod trhovo orientovaných výdavkov  z účtu Pôdohospodárskej platobnej agentúry na účet konečného prijímateľa	
Na základe vykonanej finančnej kontroly a schválenej žiadosti o poskytnutie pomoci, ktorú predkladá konečný prijímateľ v jednom origináli Pôdohospodárskej platobnej agentúre prostredníctvom Štátnej pokladnice prevedie prostriedky EÚ v súlade s § 8 zákona NR SR č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov konečným prijímateľom z výdavkového účtu Pôdohospodárskej platobnej agentúry vo forme transferu na osobitný účet konečného prijímateľa v komerčnej banke. Prevod finančných prostriedkov sa uskutoční v SKK.
B) Prevod priamych platieb z účtu Pôdohospodárskej platobnej agentúry na účet konečného prijímateľa	
	Na základe vykonanej finančnej kontroly a schválenej žiadosti o poskytnutie pomoci, ktorú predkladá konečný prijímateľ v jednom origináli Pôdohospodárskej platobnej agentúre prostredníctvom Štátnej pokladnice prevedie:
-	prostriedky EÚ;
-	prostriedky štátneho rozpočtu určené spolufinanocanie, a to prostriedky na  5% medziročné navýšenie priamych platieb a národnú vyrovnávaciu platbu;
-	príspevok z rozvoja vidieka na priame platby; 
v súlade s § 8 zákona NR SR č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov  konečným prijímateľom z výdavkového účtu Pôdohospodárskej platobnej agentúry vo forme transferu na osobitný účet konečného prijímateľa v komerčnej banke. Prevod finančných prostriedkov sa uskutoční v SKK.
V prípade nevyčerpania priamych platieb (prostriedkov EÚ, prostriedkov štátneho rozpočtu určených na spolufinancovanie a príspevku z rozvoja vidieka na priame platby) v príslušnom rozpočtovom roku sa bude postupovať v súlade so  zákonom o rozpočtových pravidlách. 
Nevyčerpané trhovo orientované výdavky za príslušný rozpočtový rok sa nebudú presúvať do nasledujúceho roka z dôvodu, že rozpočtové záväzky sa musia vyplatiť v tom istom roku v ktorom boli prijaté.  
	Systém finančných tokov pre trhovo orientované výdavky a priame platby viď. príloha č. 1.
6.1  Predfinancovanie trhovo orientovaných výdavkov a priamych platieb
Vzhľadom na to, že základnou podmienkou uskutočnenia priamych platieb a trhovo orientovaných výdavkov je predfinancovanie výdavkov z akreditovanej platobnej agentúry, budú každý rok počnúc rokom 2005 vytvorené v kapitole Ministerstva pôdohospodárstva SR položky, ktoré budú slúžiť na predfinancovanie uvedených výdavkov. 
Položka slúžiaca na predfinancovanie trhovo orientovaných výdavkov bude predstavovať čiastku, ktorá môže byť vyčíslená v príslušnom roku až do výšky 10% ročného záväzku. Položka slúžiaca na predfinancovanie priamych platieb sa bude skladať z prostriedkov EÚ, ktoré budú v danom roku refundované EK za predchádzajúci rok a z prostriedkov štátneho rozpočtu určených na vykrytie 5% medziročného navýšenia 

7.  Systém účtov
Pri finančnom riadení záručnej sekcie EAGGF sa používajú nasledovné účty:
1) Mimorozpočtový účet Ministerstva financií SR pre rozvoj vidieka:
Mena	EUR	
Dispozičné právo	pracovníci Ministerstva financií SR	
Vedený v	Štátnej pokladnici	
Vzťah k rozpočtu	mimorozpočtový	
Pre prostriedky	EÚ	
- úročený a úrok vzniknutý na účte sa použije na rozvoj vidieka	
Tento účet slúži na prijatie finančných prostriedkov EÚ na rozvoj vidieka zo záručnej sekcie EAGGF a na ich prevod na príjmový účet Pôdohospodárskej platobnej agentúry. Zostatok na tomto účte sa použije v súlade so zákonom o rozpočtových pravidlách.	
2) Mimorozpočtový účet Ministerstva financií SR pre trhovo orientované výdavky a priame platby:
Mena	EUR	
Dispozičné právo	pracovníci Ministerstva financií SR	
Vedený v	Štátnej pokladnici	
Vzťah k rozpočtu	mimorozpočtový	
Pre prostriedky	EÚ	
- úročený a úrok vzniknutý na účte sa použije na trhovo orientované výdavky a priame platby	
Tento účet slúži na prijatie finančných prostriedkov EÚ na trhovo orientované výdavky a priame platby zo záručnej sekcie EAGGF a na ich prevod na príjmový účet Pôdohospodárskej platobnej agentúry. Zostatok na tomto účte sa použije v súlade so zákonom o rozpočtových pravidlách.	

3) Príjmový účet Pôdohospodárskej platobnej agentúry pre priame platby:
Mena	SKK	
Dispozičné právo	Pracovníci Pôdohospodárskej platobnej agentúry	
Vedený v	Štátnej pokladnici	
Vzťah k rozpočtu	rozpočtový	
Pre prostriedky	EÚ	
- neúročený	
Tento účet slúži na prijatie finančných prostriedkov EÚ na priame platby z mimorozpočtového účtu Ministerstva financií SR pre trhovo orientované výdavky a priame platby. 	

4) Príjmový účet Pôdohospodárskej platobnej agentúry pre trhovo orientované výdavky:
Mena	SKK	
Dispozičné právo	Pracovníci Pôdohospodárskej platobnej agentúry	
Vedený v	Štátnej pokladnici	
Vzťah k rozpočtu	rozpočtový	
Pre prostriedky	EÚ	
- neúročený	
Tento účet slúži na prijatie finančných prostriedkov EÚ na trhovo orientované výdavky z mimorozpočtového účtu Ministerstva financií SR pre trhovo orientované výdavky a priame platby .	

5) Príjmový účet Pôdohospodárskej platobnej agentúry pre rozvoj vidieka:
Mena	SKK	
Dispozičné právo	Pracovníci Pôdohospodárskej platobnej agentúry	
Vedený v	Štátnej pokladnici	
Vzťah k rozpočtu	rozpočtový	
Pre prostriedky	EÚ	
- neúročený	
Tento účet slúži na prijatie finančných prostriedkov EÚ na rozvoj vidieka z mimorozpočtového účtu Ministerstva financií SR pre rozvoj vidieka.	

6) Príjmový účet Pôdohospodárskej platobnej agentúry pre príjem návratiek:
Mena	SKK	
Dispozičné právo	Pracovníci Pôdohospodárskej platobnej agentúry	
Vedený v	Štátnej pokladnici	
Vzťah k rozpočtu	rozpočtový	
Pre prostriedky	EÚ a štátneho rozpočtu	
- neúročený	
Tento účet slúži na  vrátenie neoprávnene použitých a zadržaných finančných prostriedkov od konečných prijímateľov. 	

7) Výdavkový účet Pôdohospodárskej platobnej agentúry :
Mena	SKK	
Dispozičné právo	Pracovníci Pôdohospodárskej platobnej agentúry	
Vedený v	Štátnej pokladnici	
Vzťah k rozpočtu	rozpočtový	
Pre prostriedky	EÚ a štátneho rozpočtu	
- neúročený	
Tento účet slúži na vyplácanie finančných prostriedkov konečným prijímateľom.	

8) Účet konečného prijímateľa:
Mena	SKK	
Dispozičné právo	konečný prijímateľ	
Vedený v	komerčnej banke	
Vzťah k rozpočtu	mimorozpočtový	
Pre prostriedky	EÚ, štátneho rozpočtu	
Tento účet slúži na prijatie finančných prostriedkov z výdavkového účtu Pôdohospodárskej platobnej agentúry.